Една Сейнт Винсънт Милей
Любовта не е всичко

Превод от английски: Леда Милева, —

chitanka.info

Любовта не е всичко: не е нито хляб, ни вода,

не е нито сън, нито стряха в дъждовния мрак,

не е за удавника малката здрава греда,

която потъва, изскача и плува към тихия бряг.

Не дарява тя с въздух, когато умира гръдта,

и кръвта не прочиства, не лекува след удар суров;

но всеки миг някой подирва утеха в смъртта,

не за друго, а само защото му липсва любов.

В живота ми може да дойде най-трудният час,

когато ще стена от болка пред чужд и пред свой,

когато ще трябва, зарад нещо по-силно от моята власт,

да сменя любовта ти за малко покой.

И от тази нощ спомена скъп аз за хляб бих продала

в оня час може би. Може би. Но едва ли.

Заслуги

Имате удоволствието да четете тази книга благодарение на Моята библиотека и нейните всеотдайни помощници.

Лого на Моята библиотека
http://chitanka.info

Вие също можете да помогнете за обогатяването на Моята библиотека. Посетете работното ателие, за да научите повече.